กรุงเทพประกันชีวิตวูบ ไตรมาส1กำไรหด30%
&nbsp;
11 พ.ค. 2558

กรุงเทพประกันชีวิตเผยไตรมาสแรกกำไรวูบ 30% เหตุเบี้ยปีแรกดิ่ง 86% ผลจากหยุดขายซิงเกิ้ลพรีเมียมนายเสนาะ ธรรมพิพัฒนกุล เลขานุการ บริษัท กรุงเทพประกันชีวิต เปิดเผยว่า ในช่วงไตรมาสแรกที่ผ่านมาบริษัทมีกำไรสุทธิ 766.5 ล้านบาท ลดลง 30% โดยมีเบี้ยประกันรับรวม 1.60 หมื่นล้านบาท ลดลง 46% เมื่อเทียบกับงวดเดียวกันของปี 2557 แยกเป็น เบี้ยจากช่องทางธนาคาร 1.22 หมื่นล้านบาท ลดลง 46% เบี้ยจากช่องทางตัวแทน 3,236.78 ล้านบาท ลดลง 11% และจากช่องทางอื่นๆ 508.39 ล้านบาท ไม่เปลี่ยนแปลง 
สาเหตุสำคัญที่ทำให้เบี้ยรวมลดลง เกิดจากเบี้ยรับปีแรกลดลง 86% ทำได้  2,108 ล้านบาท แยกเป็นเบี้ยปีแรกจาก ช่องทางธนาคาร 1,636 ล้านบาท ลดลง 88% จากช่องทางตัวแทน 346 ล้านบาท ลดลง 61% และจากช่องทางอื่น 125 ล้านบาท เพิ่มขึ้น 64%
อย่างไรก็ตาม การที่เบี้ยปีแรกที่ลดลง เพราะเน้นการขายแบบประกันที่มีความคุ้มครองระยะยาว มีการชำระเบี้ยประกันหลายปี เมื่อเปรียบเทียบกับปี 2557 ที่มีการขายเบี้ยประกันชำระเบี้ยครั้งเดียวจำนวนมาก  
ขณะที่เบี้ยประกันรับปีต่อไปหรือเบี้ยต่ออายุ มีอัตราเติบโตเพิ่มขึ้น 14% เนื่องจากในช่วง 2-3 ปีที่ผ่านมา ปริมาณการขายเบี้ยประกันส่วนใหญ่เกิดขึ้นในไตรมาสแรก ทำให้เบี้ยปีต่อไปที่ครบกำหนดชำระเบี้ยค่อนข้างมากเมื่อเทียบกับไตรมาสอื่นๆ จึงส่งผลให้เบี้ยปีต่อไปเพิ่มขึ้นเทียบกับงวดเดียวกันของปีก่อน
ทั้งนี้ ช่องทางการจัดจำหน่ายหลักของบริษัทเป็นการขายผ่านช่องทางธนาคาร โดยมีเบี้ยประกันภัยรับรวมช่องทางธนาคารต่อเบี้ยประกันภัยรับรวมคิดเป็นสัดส่วน 77% สำหรับสัดส่วนเบี้ยประกันภัยรับรวมช่องทางตัวแทนอยู่ที่ 20%
เมื่อเปรียบเทียบกับช่วงเดียวกันกับปีก่อนจะพบว่าสัดส่วนเบี้ยประกันช่องทางธนาคารลดลงจากปีก่อนซึ่งอยู่ที่ 80% ส่วนรายได้จากการลงทุน บริษัทมีรายได้จากการลงทุนสุทธิ 2,511 ล้านบาท และมีกำไรจากเงินลงทุน 1,016 ล้านบาท สูงขึ้นจากปีก่อนหน้า 71%